AHTren pintura “ekologizatzailearen” kontua alde batera utzita, Eusko Jaurlaritzak 2015 urtera bitarte AHTren obran “aurreraturiko” gastuak jadanik 2001 milioi eurokoak direla salatzen dugu, 2018 urtera bitarte konprometatu duen diru-kopurua 2.570 milioi eurotara igotzen delarik, AHTren Bergara-Irun adar bakarraren eraikuntzarako. Aldiberean, Espainiako gobernuak 2016ko aurrekontuetan beste 290 milioi euro xahutzea aurrikusten du “Euskal Y”-aren eraikuntzan. Hortaz, 640 milioi euro xahutuko dituzte 2016an azpiegitura-lan erraldoi eta txikitzaile honetan: aipagarria da datozen urteetan “Bergarako korapiloaren” erdian dagoen Udalaitz mendia zulatuko duten tunel erraldoien lan gogorretan arituko dira batipat. Gauzak horrela, makro-eraikuntza honekin lurraldeari eragindako eraso larriez gain, AHTren gastu publikoek gizarte mailan errenten banaketa desorekatua areagotzea dakartela salatzen dugu eraberan.